Ettepanek: EUROOPA PARLAMENDI JA NÕUKOGU MÄÄRUS, millega muudetakse nõukogu määrust (EÜ) nr 2187/2005, mis käsitleb Läänemere, Suur- ja Väike-Belti ning Sundi kalavarude kaitsmist tehniliste meetmete abil /* COM/2012/0591 final - 2012/0285 (COD) */





SELETUSKIRI 1. ETTEPANEKU TAUST Euroopa Liidu toimimise lepingus (edaspidi „alusleping”) eristatakse komisjonile delegeeritud õigust võtta vastu muid kui seadusandlikke akte, mis on üldkohaldatavad, mis täiendavad või muudavad seadusandliku akti teatavaid mitteolemuslikke osi, nagu on sätestatud aluslepingu artikli 290 lõikes 1 (delegeeritud õigusaktid), ning komisjonile antud volitusi võtta vastu ühetaolisi tingimusi, mis on vajalikud liidu õiguslikult siduvate aktide rakendamiseks, nagu on sätestatud aluslepingu artikli 291 lõikes 2 (rakendusaktid). Määruse (EÜ) nr 2187/2005 vastavusseviimisel aluslepingu uute eeskirjadega on kõnealuses määrusega komisjonile antud volitused praegu ümberklassifitseeritud delegeeritud ja rakendamismeetmeteks. Vastavalt aluslepingu artiklile 290 võib seadusandja delegeerida komisjonile ülesande täiendada või muuta määruse (EÜ) nr 2187/2005 teatavaid mitteolemuslikke osi. Komisjonile tuleks seetõttu anda õigus võtta vastu delegeeritud õigusakte, et muuta kahe osa tehnilisi kirjeldusi, milles käsitletakse püügivahendite selektiivsuse parandamist: nimelt „BACOMA” tüüpi selektiivaknaga püünised või need, millel on noodapära ja võrgupikenduse võrgusilmad 90° võrra pööratud (T90 traal). Vastavalt aluslepingu artiklile 291 võib seadusandja komisjonile anda rakendamisvolitused, et tagada ühetaolised tingimused määruse (EÜ) nr 2187/2005 rakendamiseks. Rakendamisvolitustega tagatakse, et komisjon suudab võtta vastu otsuse, millega liikmesriigil palutakse riiklikud meetmed tagasi võtta või neid muuta, kui need ei ole kooskõlas määrusega (EÜ) nr 2187/2005. 2. HUVITATUD ISIKUTEGA TOIMUNUD KONSULTEERIMISE JA MÕJU HINDAMISE TULEMUSED Huvitatud isikutega ei olnud vaja konsulteerida ning mõju ei olnud vaja hinnata. 3. ETTEPANEKU ÕIGUSLIK KÜLG · Kavandatud meetmete kokkuvõte Peamine õiguslik meede on määrata kindlaks nõukogu määrusega (EÜ) nr 2187/2005 komisjonile antud õigused ja liigitada need delegeeritud või rakendamisvolitusteks. · Õiguslik alus Euroopa Liidu toimimise lepingu artikli 43 lõige 2. · Subsidiaarsuse põhimõte Ettepanek tehakse Euroopa Liidu ainupädevusse kuuluvas valdkonnas. · Proportsionaalsuse põhimõte Ettepanekuga on hõlmatud muutmismeetmed, mis on juba olemas nõukogu määruses (EÜ) nr 2187/2005; seega ei seata proportsionaalsuse põhimõtet kahtluse alla. · Õigusakti valik Kavandatud õigusakt: Euroopa Parlamendi ja nõukogu määrus. Muud meetmed ei oleks asjakohased järgmisel põhjusel: määrust peab muutma määrusega. 4. MÕJU EELARVELE Käesoleva meetmega ei kaasne täiendavaid liidu kulusid. 2012/0285 (COD) Ettepanek: EUROOPA PARLAMENDI JA NÕUKOGU MÄÄRUS, millega muudetakse nõukogu määrust (EÜ) nr 2187/2005, mis käsitleb Läänemere, Suur- ja Väike-Belti ning Sundi kalavarude kaitsmist tehniliste meetmete abil EUROOPA PARLAMENT JA EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 43 lõiget 2, võttes arvesse Euroopa Komisjoni ettepanekut, võttes arvesse Euroopa Majandus- ja Sotsiaalkomitee arvamust[1], olles edastanud seadusandliku akti eelnõu riikide parlamentidele, toimides seadusandliku tavamenetluse kohaselt ning arvestades järgmist: (1) Nõukogu 21. detsembri 2005. aasta määrusega (EÜ) nr 2187/2005 (mis käsitleb Läänemere, Suur- ja Väike-Belti ning Sundi kalavarude kaitsmist tehniliste meetmete abil)[2] on komisjonile antud volitused kõnealuse määruse teatavate sätete rakendamiseks. (2) Seoses Lissaboni lepingu jõustumisega tuleb viia määruse (EÜ) nr 2187/2005 kohaselt komisjonile antud volitused vastavusse Euroopa Liidu toimimise lepingu artiklitega 290 ja 291. (3) Komisjonile tuleks anda rakendamisvolitused, et tagada määruse (EÜ) nr 2187/2005 rakendamise ühetaolised tingimused seoses liikmesriigi võetud selliste meetmetega, mida kohaldatakse ainult nende oma lipu all sõitvate kalalaevade suhtes. (4) Määruse (EÜ) nr 2187/2005 rakendamise üksikasjalike eeskirjade vastuvõtmiseks ei ole volitused enam nõutud. Seepärast tuleks välja jätta sätted, mille alusel sellised volitused antakse. (5) Selleks et muuta teatavate püügivahendite konstruktsiooni käsitlevaid eeskirju, tuleks komisjonile delegeerida volitused, et võtta vastu õigusakte kooskõlas Euroopa Liidu toimimise lepingu artikliga 290. Sellised muudatused peaksid kajastama kalanduse selektiivsusmudelites toimuvaid muudatusi, uusi tehnikaalaseid teadmisi konstruktsioonimaterjalide kohta või püügivahendite selektiivsust suurendavat montaaži. (6) On eriti oluline, et delegeeritud õigusaktide vastuvõtmist ette valmistades peaks komisjon konsulteerima asjaomaste isikutega, sealhulgas ekspertidega. Delegeeritud õigusaktide ettevalmistamisel ja koostamisel peaks komisjon tagama asjaomaste dokumentide sama- ja õigeaegse ning nõuetekohase edastamise Euroopa Parlamendile ja nõukogule. (7) Seepärast tuleks määrust (EÜ) nr 2187/2005 vastavalt muuta, ON VASTU VÕTNUD KÄESOLEVA MÄÄRUSE: Artikkel 1 Määrust (EÜ) nr 2187/2005 muudetakse järgmiselt. (1) Artikli 26 lõige 5 asendatakse järgmisega: „5. Kui komisjon leiab, et meetmed ei ole kooskõlas lõike 1 sätetega, võetakse vastu rakendusotsus, millega liikmesriigil palutakse meetmed tagasi võtta või neid muuta.” (2) Artikkel 28 jäetakse välja. (3) Artikkel 29 asendatakse järgmisega: „Artikkel 29 II lisa 1. ja 2. liite muutmine Komisjonil on õigus võtta vastu delegeeritud akte kooskõlas artikliga 29a, et muuta või täiendada II lisa 1. ja 2. liiteid selleks, et kohandada püügivahendi kirjeldusi: a) selektiivsuse muudatustega; b) tehniliste teadmiste arenguga püügivahendite valmistamise materjalide kohta; c) püügivahendi selektiivsust suurendava montaaži muudatustega.” (4) Lisatakse artikkel 29a: „Artikkel 29a Delegeeritud volituste rakendamine 1. Komisjonile antakse õigus võtta vastu delegeeritud õigusakte käesolevas artiklis sätestatud tingimustel. 2. Artiklis 29 osutatud volitused antakse määramata ajaks. 3. Euroopa Parlament ja nõukogu võivad artiklis 29 osutatud volituste delegeerimise igal ajal tagasi võtta. Tagasivõtmise otsusega lõpetatakse otsuses nimetatud volituste delegeerimine. Otsus jõustub järgmisel päeval pärast selle avaldamist Euroopa Liidu Teatajas või otsuses nimetatud hilisemal kuupäeval. See ei mõjuta juba jõustunud delegeeritud õigusaktide kehtivust. 4. Niipea kui komisjon on delegeeritud õigusakti vastu võtnud, teeb ta selle samal ajal teatavaks Euroopa Parlamendile ja nõukogule. 5. Artikli 29 kohaselt vastu võetud delegeeritud õigusakt jõustub ainult siis, kui Euroopa Parlament ega nõukogu ei ole esitanud sellele vastuväiteid kahe kuu jooksul alates sellest, kui õigusakt Euroopa Parlamendile ja nõukogule teatavaks tehti, või kui Euroopa Parlament ja nõukogu on enne nimetatud ajavahemiku möödumist teatanud, et ei kavatse vastuväiteid esitada. Kõnealust ajavahemikku pikendatakse Euroopa Parlamendi või nõukogu taotluse korral kahe kuu võrra.” Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, Euroopa Parlamendi nimel Nõukogu nimel president eesistuja [1] [2] ELT L 349, 31.12.2005, lk 1.